IEB: Minder matrikulante slaagAmper al die matrieks wat verlede jaar die Onafhanklike Eksamenraad (OER) se eindeksamen geskryf het, het geslaag. Minder leerders het egter die eksamen geslaag as in 2018. Volgens ŉ verklaring wat die IEB vroeg Dinsdagoggend vrygestel het, het 98,2% van leerders die eksamen geslaag; effens minder as die 98,92% wat die 2018-eksamen geslaag het. Altesaam 11 818 voltydse en 779 deeltydse kandidate het dié eksamen verlede jaar afgelê. Net meer as 89% van dié leerders het nou toegang tot graadstudies, sê Anne Oberholzer, uitvoerende hoof van die IEB. Hiervan het 90,65% leerders die eksamen met matriekvrystelling geslaag. Altesaam 7,91% van IEB-leerders kan vir ŉ diploma studeer en 1,4% kwalifiseer om vir ŉ hoër sertifikaat te studeer. Oberholzer sê Umalusi het die eksamenproses en uitslae nagegaan en dit as regverdig en geldig verklaar. Maroela Media het verlede week berig dat 81% (52 vakke) van die 64 vakke wat in die 2019-IEB-eksamen geskryf is, se uitslae onveranderd gelaat is. Vier vakke se punte is opwaarts aangepas, waaronder rekeningkunde, wiskunde en wiskunde geletterdheid. Agt vakke is afwaarts aangepas, insluitende Afrikaans huistaal, Afrikaans eerste addisionele taal, besigheidstudies, ekonomie en toerisme. Angie Motshekga, minister van basiese onderwys, maak Dinsdagaand die uitslae vir die nasionale senior sertifikaat bekend. Die slaagsyfer sal na verwagting selfs hoër as verlede jaar se 78% wees.